Súradnice: 48°35′41″S 38°0′03″V﻿ / ﻿48,59472°S 38,00083°V﻿ / 48.59472; 38.00083
**Bachmut** (ukr. aj rus. Бахмут, do r. 2016 **Artemivsk**), je mesto na východe Ukrajiny v Doneckej oblasti, centrum Bachmutského rajónu. Na začiatku roku 2022 malo mesto približne 70-tisíc obyvateľov. V dôsledku ruskej invázie na Ukrajinu a takmer rok trvajúcich bojov bolo takmer úplne zničené.

Prvá písomná zmienka o Bachmute pochádza z roku 1571, keď túto oblasť kontrolovali kozáci, no dlhodobo čelili nájazdom Krymských Tatárov, kvôli čomu bola v roku 1703 na mieste dnešného mesta postavená pevnosť. V rokoch 1753 – 1775 slúžil ako centrum tzv. Slovianoserbie, územia osídleného Srbmi, Rumunmi a inými národmi pochádzajúcimi najmä z Osmanskej ríše. Prelomovou udalosťou v dejinách mesta bolo objavenie rozsiahlych ložísk kamennej soli v roku 1876 v blízkom meste Soledar. Bachmut a jeho okolie sa odvtedy stali jedným z centier ťažby soli v Rusku a neskôr na Ukrajine. Po prevzatí moci boľševikmi bolo mesto premenované na *Artemivsk* po revolucionárovi Fedirovi Serhejevovi, ktorý používal pseudonym *Artem.* Počas vojny na Donbase ho v roku 2014 dočasne obsadili proruskí separatisti, no Ukrajine sa ho podarilo dobyť naspäť. V súlade s dekomunizačnými zákonmi bol Artemivsk v roku 2016 premenovaný späť na Bachmut.

Najdôležitejším odvetím priemyslu bola ťažba kamennej soli – hoci samotná ťažba prebieha v neďalekom Soledare, sídlo ťažobnej spoločnosti ArtemSiľ je v Bachmute. Významná bola aj produkcia alkoholických nápojov, najmä vína a likérov.

Aj Bachmut zasiahla ruská invázia na Ukrajinu v roku 2022, keďže jedným z hlavných cieľov Rusov bolo získať kontrolu nad celým Donbasom. Po dobytí Sjevjerodonecka a Lysyčanska v júli 2022 sa Rusi zamerali práve na Bachmut, ktorý im stojí v ceste postupu na aglomeráciu Kramatorsk-Sloviansk. Mesto sa stalo terčom intenzívnych raketových útokov, ktoré zabili a zranili aj civilistov. V máji 2023 sa ho podarilo ruským jednotkám, predovšetkým žoldnierom z Wagnerovej skupiny, dobyť, no boje v jeho okolí aj priamo v ňom neustali, pretože sa ukrajinské sily v rámci letnej protiofenzívy snažia mesto dobyť späť.

Referencie
----------

1. ↑
2. ↑   *Население по городам Украины* [online]. index.minfin.com.ua, [cit. 2022-09-04]. Dostupné online.
3. ↑ . *Rusi tancujú v ruinách Bachmutu. Je to naozaj víťazstvo Moskvy?* [online]. Pravda.sk, 2023-05-23, [cit. 2023-07-08]. Dostupné online.
4. ↑  A.S, Petit Press. *Rok bojov o Bachmut. Satelitné snímky ukazujú devastáciu ukrajinského mesta* [online]. svet.sme.sk, [cit. 2023-07-08]. Dostupné online.
5. 1 2   *Bakhmut* [online]. www.encyclopediaofukraine.com, [cit. 2022-09-04]. Dostupné online.
6. 1 2   *Ukraine war: Russian forces step up efforts to take full control of Donbas* [online]. Sky News, [cit. 2022-09-04]. Dostupné online. (po anglicky)
7. ↑   *HNonline.sk - Mestá Bachmut a Soledar na Ukrajine sú pod tvrdou paľbou. Separatisti tvrdia, že do nich vstúpili* [online]. hnonline.sk, 2022-08-11, [cit. 2022-09-04]. Dostupné online.
8. ↑   *Vojna na Ukrajine: Ruské sily útočili na Bachmut, zahynulo sedem ľudí* [online]. www.kosiceonline.sk, [cit. 2022-09-04]. Dostupné online. (po anglicky)
9. ↑  TERAZ.SK. *Ukrajina po ruskom útoku na hotel v Bachmute hlási obete* [online]. TERAZ.sk, 2022-07-27, [cit. 2022-09-04]. Dostupné online.
10. ↑   *HNonline.sk - Kremeľ oznámil ukončenie operácie na obsadenie Bachmutu. Putin plánuje udeliť vyznamenanie* [online]. hnonline.sk, 2023-05-21, rev. 2023-05-21, [cit. 2023-05-21]. Dostupné online.
11. ↑   *Ukrajinci sa posúvajú. Pri Bachmute hlásia ďalšie úspechy | TVNOVINY.sk* [online]. tvnoviny.sk, 2023-07-07, [cit. 2023-07-08]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Bachmut**